Η βραδιά των Αμερικανικών εκλογών
ζωντανό ρεπορτάζ για τα αποτελέσματα απ' την Ουάσιγκτον και ανάλυση για το μήνυμα των εκλογών
Σε ειδική σύνδεση της Ελληνικής Υπηρεσίας της ΦτΑ με το τηλεοπτικό σταθμό ΤV Χαλκιδική που εκπέμπει σε έξι νομούς της βόρειας Ελλάδας και άλλους ενδιαφερόμενους σταθμούς, η Άννα Καραγιαννοπούλου έδωσε μια γενική εικόνα των εκλογικών αποτελεσμάτων όπως διαμορφώνονταν εκείνη την ώρα στις αναμετρήσεις σ’ ολόκληρες τις ΗΠΑ για την Βουλή και τη Γερουσία. Ακολουθεί το κείμενο του ζωντανού ρεπορτάζ. «Καλή σας μέρα απ’ την Ουάσιγκτον. Η τύχη του ελέγχου του Αμερικανικού Κογκρέσου, του κτηρίου που βλέπετε πίσω μου, κρίνεται από τις σημερινές εκλογές στις ΗΠΑ, τις λεγόμενες “ενδιάμεσες εκλογές”. Λέγονται ενδιάμεσες γιατί πραγματοποιούνται δύο χρόνια μετά την εκλογή του νέου Αμερικανού Προέδρου, του κ. Ομπάμα και φυσικά πραγματοποιούνται στο μέσον της τετραετούς θητείας του. Οι κάλπες έχουν κλείσει σ’ ολόκληρες τις ΗΠΑ και στη δυτική ακτή έκλεισαν πριν από λίγο. Βέβαια τα περισσότερα αποτελέσματα που έχουμε μέχρι στιγμής είναι από την ανατολική ακτή και τις κεντρικές ΗΠΑ. Έχουμε και κάποια από τη δυτική ακτή αλλά ακόμη εκεί τα πράγματα είναι ακόμη λίγο συγκεχυμένα. Απ’ ότι φαίνεται μέχρι στιγμής ο άνεμος που φυσά εδώ στην Ουάσιγκτον είναι Ρεπουμπλικανικός και φαίνεται πως επαληθεύονται τα προγνωστικά των αναλυτών τις τελευταίες εβδομάδες που έλεγαν ότι τον έλεγχο της Αμερικανικής Βουλής των Αντιπροσώπων θα τον πάρουν οι Ρεπουμπλικανοί, θα αλλάξει χέρια, θα περάσει από τους Δημοκρατικούς στους Ρεπουμπλικανούς. Όντως φαίνεται πως οι Ρεπουμπλικανοί κερδίζουν αρκετές έδρες για να πάρουν τον έλεγχο του σώματος. Πριν τις εκλογές οι Ρεπουμπλικανοί διατηρούσαν 178 έδρες, χρειάζονταν λοιπόν 39 για να πάρουν τον έλεγχο της Αμερικανικής Βουλής. Μέχρι στιγμής έχουν πάρει όλες αυτές τις 39 έδρες που χρειάζονταν και συνεχίζουν να παίρνουν έδρες και όλα τα δίκτυα εδώ στις ΗΠΑ προβλέπουν ότι θα πάρουν μέχρι και 62 έδρες όταν ολοκληρωθεί η καταμέτρηση όλων των ψήφων, σ’ όλες τις εκλογικές περιφέρειες, σ’ ολόκληρη τη χώρα. Πρόκειται για τα σημαντικότερα κέρδη που επιτυγχάνει ένα απ’ τα δύο κόμματα στις ΗΠΑ, εδώ και δεκαετίες. Τα μεγαλύτερα κέρδη που σημειώθηκαν απ’ ότι ξέρουμε με βάση τα μέχρι στιγμής αποτελέσματα είναι στο Οχάιο, την Πενσυλβάνια, την Ιντιάνα, τη Γιούτα και τη Φλόριντα. Αυτά για την Βουλή, φαίνεται πως οι Ρεπουμπλικανοί κερδίζουν τον έλεγχο της Αμερικανικής Βουλής των Αντιπροσώπων. Στη Γερουσία τώρα οι Ρεπουμπλικανοί διατηρούσαν 41 έδρες πριν τις εκλογές, χρειάζονταν λοιπόν 9 έδρες για να πάρουν τον έλεγχο του σώματος. Μέχρι στιγμής δεν φαίνεται ότι παίρνουν αυτές τις 9 έδρες. Και εδώ λοιπόν επαληθεύονται τα προγνωστικά των αναλυτών που έλεγαν τις τελευταίες εβδομάδες ότι η Γερουσία θα παραμείνει στα χέρια του Δημοκρατικού Κόμματος. Αναμένεται ότι οι Δημοκρατικοί θα διατηρήσουν τον έλεγχο του σώματος της Γερουσίας με 52 με 54 έδρες». Στη συνέχεια η Κατερίνα Σμυρλή, από τον τηλεοπτικό σταθμό ΤV Χαλκιδική, συζήτησε με τον Γιώργο Μπίστη τα αίτια και τις συνέπειες του εν λόγω εκλογικού αποτελέσματος. ΚΣ: Μια απάντηση που θα ήθελε ο κόσμος να έχει, είναι το αν οι πολιτικές δεσμεύσεις των υποψηφίων στις εκλογές είχαν να κάνουν με τα οικονομικά δεδομένα, τα οποία έχουν διαμορφωθεί σε παγκόσμιο επίπεδο σχεδόν με την ίδια μορφή, όπως και στη Ελλάδα, τα οποία είναι δύσκολα. ΓΜ: Το οικονομικό κλίμα στις ΗΠΑ ήταν ο κύριος παράγοντας των φετινών εκλογών. Η οικονομική κρίση απασχόλησε τους περισσότερους ψηφοφόρους σε ποσοστό περίπου 80% και όταν λέμε οικονομία μιλάμε για όλα τα θέματα που σχετίζονται με αυτήν, όπως είναι για παράδειγμα τα υψηλά ποσοστά ανεργίας, η καθίζηση στις τιμές των ακινήτων και γενικά όλα τα θέματα που απασχολούν και τον μέσο Έλληνα σε διαφορετικές διαστάσεις και διαφορετικά πλαίσια. Δεν υπήρχε άλλο θέμα που να πλησίασε την καρδιά των ψηφοφόρων εκτός από την οικονομία. Αυτό φαίνεται και από το γεγονός ότι πριν από δυο χρόνια, όταν ο Πρόεδρος των ΗΠΑ, Μπαράκ Ομπάμα, επεδίωκε να πάρει τα κλειδιά του Λευκού Οίκου είχε υποστηριχθεί από μεγάλη μερίδα των νέων ψηφοφόρων. Αυτοί οι νέοι ψηφοφόροι ήλπιζαν ότι θα είχαν καλές δουλειές, θα είχαν μια καλή επαγγελματική προοπτική, θα είχαν φτιαχτεί τόσο από άποψη καριέρας όσο και προσωπικής ζωής, γι' αυτό και τον υποστήριξαν σε μεγάλα ποσοστά. Αυτό δεν πραγματοποιήθηκε τουλάχιστον στον βαθμό που ήλπιζαν οι νέοι γιατί σήμερα οι νέοι είναι αυτοί που πλήττονται περισσότερο από την ανεργία στις ΗΠΑ. Το ποσοστό ανεργίας εδώ είναι 9,8% αλλά στα περισσότερα μέρη της Αμερικής ξεπερνάει αυτό το ποσοστό και αν σε αυτούς υπολογίσουμε και εκείνους που υποαπασχολούνται, το ποσοστό υπολογίζεται περίπου στο 30%. Ο ενθουσιασμός αυτών των ανθρώπων ήταν μειωμένος δεν κατέβηκαν σε μεγάλα ποσοστά να υποστηρίξουν το Δημοκρατικό Κόμμα, ήταν μουδιασμένοι. Μουδιασμένες επίσης ήταν και οι γυναίκες που αποτελούν το 52% του εκλογικού σώματος στις ΗΠΑ και αυτές σκεφτόμενες το τεράστιο χρέος που αφήνουν στα παιδιά τους, ενδεχομένως να ξεπληρώσουν αργότερα, δεν κατέβηκαν και αυτές σε μεγάλα ποσοστά να στηρίξουν το κυβερνών κόμμα. Αυτό οδήγησε και στις μεγάλες νίκες που βλέπουμε απόψε να έχει το Ρεπουμπλικανικό Κόμμα. Τώρα, φυσικά, αναμένεται οι Ρεπουμπλικανοί που θα πάρουν την σκυτάλη στα χέρια τους θα φέρουν κάποιο αποτέλεσμα και θα βελτιώσουν την κατάσταση, αν δεν το πετύχουν αυτό, προφανώς οι ψηφοφόροι θα αποφασίσουν κάτι άλλο στις εκλογές που θα γίνουν σε δυο χρόνια από τώρα, οι οποίες θα είναι και προεδρικές. ΚΣ: Ποια ήταν τα κριτήρια που διαμόρφωσαν το πολιτικό σκηνικό στη διάρκεια του προεκλογικού αγώνα, που βασίστηκαν οι υποψήφιοι, ποια στοιχεία κυριάρχησαν σε αυτές τις εκλογές; ΓΜ: Η οικονομία θα συνεχίσει να παίζει αποφασιστικό ρόλο, είναι το κύριο θέμα για όλους. Εάν δεν βελτιωθεί η οικονομία τότε αναμφίβολα οι ψηφοφόροι θα δείξουν την αποδοκιμασία τους σε όποιον δεν κινηθεί προς αυτή την κατεύθυνση του να βελτιώσει τα ποσοστά ανεργίας, του να βελτιώσει τις τιμές των ακινήτων, του να βελτιώσει το βιοτικό επίπεδο των αμερικανών, το οποίο εμφανίζεται μειωμένο. Βέβαια η αλήθεια είναι ότι η οικονομική ύφεση στις ΗΠΑ επίσημα έχει λήξει, αλλά αυτό δεν έχει γίνει αισθητό από όλους τους ψηφοφόρους και ιδιαίτερα για όσους βρίσκονται στην κλίμακα του 20% των ατόμων που έχουν επηρεαστεί από την δυσμενή οικονομική κατάσταση. Αυτά τα πρόσωπα πιστεύουν ότι δικαιούνται και πρέπει να έχουν ένα καλύτερο μέλλον και γι' αυτό ακριβώς επιδιώκουν με την ψήφο τους να δείξουν την δυσαρέσκεια που έχουν για την μη ικανοποιητική βελτίωση. Αν κοιτάξουμε λίγο την Νεβάδα που είναι η πολιτεία που έχει πληγεί περισσότερο από κάθε άλλη από οικονομική άποψη εκεί υπάρχουν και τα μεγαλύτερα ποσοστά ανεργίας αλλά και οι μεγαλύτερες πτώσεις των τιμών των κατοικιών. Υπάρχουν πολλά σπίτια στην Νεβάδα που έχουν χάσει τον 50% της αξίας τους τα τελευταία δύο χρόνια. Όπως καταλαβαίνεις οι άνθρωποι που έβλεπαν το σπίτι τους σαν έναν κουμπαρά και έβαζαν εκεί τις αποταμιεύσεις τους, βλέπουν ότι αυτά τα χρήματα έχουν εξανεμισθεί. Αυτοί λοιπόν προσπαθούν να εκφράσουν την δυσαρέσκεια τους, ρίχνοντας μια αρνητική ψήφο προς το κυβερνών κόμμα, που στην προκειμένη περίπτωση είναι το Δημοκρατικό. Ήταν επόμενο λοιπόν ότι οι Δημοκρατικοί, και για αυτό το προέβλεπαν όλες οι δημοσκοπήσεις, θα έχαναν ένα μεγάλο μέρος της υποστήριξης τους. Η πολιτική αυτή είναι καθαρά για οικονομικά θέματα, τα οποία ήταν και το κύριο θέμα των εκλογών. Όλα τα άλλα, περιλαμβανομένων και των θεμάτων εξωτερικής πολιτικής, έπεσαν σε δεύτερη θέση σε ποσοστά κάτω του 8%, ενώ αντίθετα η οικονομία σαν τομέας ήταν το κύριο ενδιαφέρον των ψηφοφόρων στο 80% των περιπτώσεων, από άκρο σε άκρο των ΗΠΑ. ΚΣ: Κατά πόσο και εάν θα επηρεαστεί η εξωτερική πολιτική των ΗΠΑ βάσει των αποτελεσμάτων των εκλογών; ΓΜ: Η εξωτερική πολιτική χαράσσεται πάντοτε από την εκτελεστική εξουσία και όταν λέμε εκτελεστική εννοούμε τον Λευκό Οίκο, τον Πρόεδρο, το Συμβούλιο Εθνικής Ασφάλειας και την Υπουργό Εξωτερικών. Αυτή η ομάδα που χαράσσει την εξωτερική πολιτική της χώρας δεν αλλάζει. Άρα μπορούμε να αναμένουμε ότι θα συνεχιστεί και η εξωτερική πολιτική που εφαρμόστηκε την διετία που προηγήθηκε. Όσον αφορά την Ελλάδα ορισμένα θέματα είναι δεδομένα. Ο Πρόεδρος Όμπαμα έχει εκφράσει πολλές φορές φιλελληνικά αισθήματα. Έχει αναφέρει κατ’ επανάληψη πόσο εκτιμά την συμβολή της Ελλάδας στο Δυτικό πολιτισμό, έχει στείλει εκπρόσωπο του, την Ελληνοαμερικανίδα βουλευτή Ντίνα Τάιτους στα εγκαίνια του νέου μουσείου της Ακρόπολης, έχει πολλές φορές τονίσει πόσο φίλος της Ελλάδας είναι. Ανάλογες δηλώσεις έχει κάνει και ο αντιπρόεδρος Τζο Μπάιντεν. Οι δύο αυτοί διοργανώνουν κάθε χρόνο στο Λευκό Οίκο εκδήλωση για την 25 Μαρτίου. Μάλιστα στην τελευταία εκδήλωση ο κύριος Μπάιντεν είπε ότι τον τιμά ιδιαίτερα το γεγονός ότι είναι επίτιμος Έλληνας και όπως χαρακτηριστικά ανέφερε «είμαι επίτιμος Έλληνας, όχι μόνο σήμερα που είναι εθνική εορτή για την Ελλάδα, αλλά 365 μέρες το χρόνο. Γιατί εκτιμώ την Ελλάδα, εκτιμώ τον ρόλο που παίζει στην περιοχή, τον ρόλο που δυνητικά θα μπορούσε να παίξει και πιο πέρα από τον γεωγραφικό της χώρο». Παρόμοιες δηλώσεις είχε κάνει και η κυρία Κλίντον. Το φιλελληνικό πνεύμα λοιπόν παραμένει. Η εξωτερική πολιτική των ΗΠΑ δεν αλλάζει στις ενδιάμεσες εκλογές, η νομοθετική εξουσία είναι αυτή που αλλάζει. Τα μέλη του Κογκρέσου που θα έρθουν μπορούν να επηρεάσουν την εξωτερική πολιτική, αλλά δεν είναι αυτοί που την χαράσσουν. Εφόσον λοιπόν παραμένει ο Ομπάμα παραμένει και η πολιτική του, εκτός και αν αποφασίσει ο ίδιος να την αλλάξει. ΚΣ: Ποια είναι η εικόνα που έχετε για τους Ελληνοαμερικανούς υποψηφίους για την Βουλή και για την Γερουσία; ΓΜ: Φέτος συνολικά κατεβαίνουν στις εκλογές 10 Ελληνοαμερικανοί για την Βουλή και την Γερουσία στις ΗΠΑ. Οι δύο από αυτούς είναι για την Γερουσία και είναι πολύ σημαντικό αυτό γιατί η Γερουσία απαρτίζεται μόνο από 100 μέλη, δύο από κάθε Αμερικανική πολιτεία. Ο ένας υποψήφιος είναι ο Αλέξης Γιαννούλιας στο Ιλλινόι, ο οποίος είναι Δημοκρατικός και προσωπικός φίλος του Προέδρου Ομπάμα και ο άλλος είναι ο Τσάρλι Κριστ, ο οποίος ήταν ο Ρεμπουμπλικανός κυβερνήτης της Φλόριντα και τώρα κατέβαινε ως ανεξάρτητος. Δυστυχώς και οι δύο αυτοί έχασαν τις εκλογικές τους μάχες. Ελληνοαμερικανοί που πήγαν καλά στις εκλογές είναι ο Γιάννης Σαρμπάνης από το Μαίρυλαντ, ο οποίος επανεξελέγη με μεγάλη διαφορά, ο Κώστας Μπιλιράκης στη Φλόριντα, ο οποίος σημείωσε ίσως την μεγαλύτερη επιτυχία αφού επανεκλέχθηκε με ποσοστό περίπου 72% και επίσης η Νίκη Τσόνγκα, η οποία είναι η χήρα του τέως προεδρικού υποψηφίου, Πωλ Τσόνγκα, ενώ με ενδιαφέρον αναμένεται η μάχη που δίνει ο Ζακ Σπέις.